ഇന്ത്യക്കാരുടെ തിരിച്ചുവരവ്: അംബാസഡര് ആരോഗ്യ മന്ത്രാലയവുമായി ചര്ച്ച നടത്തി കുവൈത്ത് സിറ്റി: കുവൈത്തിലേക്ക് ഇന്ത്യന് പ്രവാസികളുടെ തിരിച്ചുവരവുമായി ബന്ധപ്പെട്ട് കുവൈത്തിലെ ഇന്ത്യന് അംബാസഡര് സിബി ജോര്ജ് കുവൈത്ത് ആരോഗ്യമന്ത്രാലയം അണ്ടര് സെക്രട്ടറി ഡോ. മുസ്തഫ അല് രിദയുമായി ചര്ച്ച നടത്തി. ആരോഗ്യ മേഖലയിലെ ഇരുരാജ്യങ്ങളും തമ്മിലുള്ള സഹകരണം ശക്തിപ്പെടുത്തല്, കുവൈത്ത് ഇഖാമയുള്ള ഇന്ത്യന് പ്രവാസികളുടെ തിരിച്ചുവരവ്, ആരോഗ്യ ജീവനക്കാരുടെ റിക്രൂട്ട്മെന്റ് എന്നിവ ചര്ച്ച ചെയ്തതായി എംബസി വാര്ത്തക്കുറിപ്പില് അറിയിച്ചു.ഇന്ത്യന് ആരോഗ്യ ജീവനക്കാര്ക്കും കുടുംബത്തിനും കുവൈത്തിലേക്കുള്ള പ്രവേശനം ഉടന് അനുവദിക്കും. വിദേശത്തുനിന്ന് വാക്സിന് സ്വീകരിച്ചവരുടെ സര്ട്ടിഫിക്കറ്റിന് അംഗീകാരം നല്കുന്ന പ്രവര്ത്തനങ്ങള് ത്വരിതപ്പെടുത്തിയിട്ടുണ്ട്. വാക്സിനേഷന് സര്ട്ടിഫിക്കറ്റിലെ ക്യു.ആര് കോഡ് സ്കാനിങ്ങുമായ ബന്ധപ്പെട്ട് പ്രശ്നമുണ്ടെങ്കില് തത്സമയം പരിഹരിക്കുമെന്നും ഡോ. മുസ്തഫ അല് രിദ പറഞ്ഞു. വാക്സിനേഷന് സംബന്ധിച്ച് ഇന്ത്യക്കാര്ക്കിടയില് അവബോധം സൃഷ്ടിക്കാന് ശ്രമിക്കുമെന്ന് അംബാസഡര് ഉറപ്പുനല്കി.